༧དེ་རྗེས་སྤྱང་ཚང་གི་རྒྱལ་སྲས་ནང་ནས་ཁྱད་དུ་འཕགས་པ་སུམ་པ་མུ་སྤུངས་གསལ་སྟོང་གི་རྣམ་སྤྲུལ་སྐུ་ཞབས་ཚེ་དབང་བསྟན་པའི་རྒྱལ་མཚན་དེ་ཉིད་སྤྱི་ལོ་༡༨༣༦ལོར་ངོ་མཚར་གྱི་ལྟས་དང་བཅས་ཏེ་སྐུ་འཁྲུངས་པ་དང་།ཆུང་ནས་རྒྱལ་སྲས་དམ་པའི་ངང་ཚུལ་འཛིན་ཞིང་གྲྭ་ས་ཆེན་པོ་གཡུང་དྲུང་གླིང་ལ་བྱོན་ཏེ་སྐྱབས་མགོན་ཟླ་བ་རྒྱལ་མཚན་མདུན་ནས་རབ་ཏུ་བྱུང་ནས་མཚན་ཉིད་སྦྱངས་པས་དགེ་བཤེས་ཀྱི་མཚན་རྟགས་བཞེས།བཅུ་ཕྲག་ཤེས་བྱ་ཀུན་ལ་གསན་སྦྱོང་དཔྱིས་ཕྱིན་མཛད་ཅིང་དབང་ལུང་མན་ངག་ཡོངས་རྫོགས་ནོད་པའི་སྐབས་སུ།མདོ་སྨད་ནས་གཏེར་སྟོན་བདེ་ཆེན་གླིང་པ་སྟེང་ཆེན་དུ་བྱོན་ནས་གཏེར་སྒྲོམ་ཁར་བཞུགས་ཏེ་གནས་འདིར་མྱུར་དུ་དགོན་པ་ཆགས་པའི་ལུང་བསྟན་དང་ས་གནས་བྱིན་རླབས་རྟེན་འབྲེལ་མཛད་ཅིང་བྲག་དམར་རི་འདུས་གནས་ཀྱི་དཀར་ཆག་མཁའ་འགྲོས་ལུང་བསྟན་བཞིན་ཕབ་སྟེ།དེ་ཡང་གནས་འདིར་སྔོན་ཚེ་མུ་སྟེགས་ལག་པ་དྲུག་པ་གཅིག་བྱང་ཕྱོགས་ཁྲོམ་ཡུལ་ནས་བྱུང་སྟེ་མུན་པ་ཆུ་ཁྲིད་བྱ་བ་ཉིན་མཚན་དགུ་ལ་ཆར་ཕབས་ནས་ཆུ་ཡི་བསྐལ་པས་ཐམས་ཅད་འཇིག་པ་ལ།དེ་ཚེ་ཁ་ཆེ་བོན་གཤེན་སྟག་སྡེ་ཉི་མ་འོད་འགྱེད་དེས།གནས་འདིར་མེ་རི་ཉི་མ་བསྒྲུབས་ཏེ།རི་ཀླུང་ཆུ་རྣམས་མེད་པར་བྱས།དེ་ནས་འཆི་མེད་ཡབ་སྲས་དང་སེ་ལྡེ་མེ་གསུམ་མཐུ་ཆེན་མི་དགུ་གྲུབ་ཆེན་རིག་འཛིན་ཚོགས་ཀྱིས་ཕྱི་ནང་གསང་བའི་བོན་སྡེ་རྣམས་གནས་ཆེན་འདིར་བསྒྲུབས་པ་དང་།གཞན་ཡང་གཏེར་ཁ་བཀའ་རྟགས་རང་བྱོན་ཞབས་རྗེས་གྲངས་མང་ཡོད་པས་ངོ་མཚར་ཁྱད་འཕགས་ཀྱི་གནས་འདིར་སྐོར་བ་ལྔ་ལ་མ་ཏྲི་དུང་རེའི་ཕན་ཡོན་ཡོད་ཚུལ་དང་ཚེ་དབང་མཚན་གྱི་གྲུ་ཆར་འབེབས།བྱི་བའི་རླན་དྲོད་ཆ་གཅིག་འཛོམ།སྤྲེལ་གྱི་དོན་གཉེར་གློ་བ་དགའ།ཉི་མའི་མིང་གི་ཉི་བཞིན་གསལ།ཟླ་བའི་ཁ་དོག་སྟོན་ལས་དཀར་ཞེས་སོགས་གསུངས་པའི་དཀར་ཆག་ལུང་བསྟན་ཟུར་དུ་ཡོད།དེ་བཞིན་སྐྱབས་མགོན་ཟླ་བ་རྒྱལ་མཚན་གྱིས་ཚེ་དབང་བསྟན་རྒྱལ་ལ་ས་གནས་དེར་གོང་བཞིན་དགོན་པ་བཏབ་རྒྱུའི་ལུང་བསྟན་བྱས་ཏེ།རྒྱལ་ཆེན་གྲགས་སེང་བསྟན་པའི་གྲོགས་སུ་མི་བཞིན་བཏང་ནས་སྟེང་དགོན་དུ་མངགས་སོ།ཁོང་གིས་སྟེང་ཆེན་སྟོད་དུ་ཁྱུང་དཀར་གྱི་བླ་རབས་རིམ་བྱོན་གྱི་གདན་ས་བསྟན་རྒྱས་གླིང་དང་སྨད་དུ་དོ་ཁང་བླ་རབས་བཅོ་བརྒྱད་བྱོན་པའི་གདན་ས་ཀུན་ཁྱབ་གླིང་བྱ་བ་གཉིས་གཅིག་ཏུ་བསྒྲིལ་ཏེ་སྐྱེས་ཆེན་བླ་མ་གཉིས་ཀྱི་ལུང་བསྟན་དང་དེ་བཞིན་སྒྲག་བྱང་གི་ལུང་བར་མ་ལས།བྲག་དམར་མེ་རི་མཆེད་འདྲའི་ཞོལ།གསང་གསུམ་གཏེར་གྱི་སྒྲོམ་བུ་ཁར།བཤད་སྒྲུབ་འདུས་སྡེ་རྒྱས་པར་འགྱུར།ཞེས་ལུང་ཟིན་གྱི་ས་གནས་ཁྱད་འཕགས་ཅན་གཏེར་སྒྲོམ་ཁར་སྤྱི་ལོ་༡༨༦༢ལོར་དགོན་པ་གསར་སྤོས་མཛད་དེ་ཕྱི་ཡི་ལྷ་ཁང་ནང་རྟེན་སྐུ་གསུང་ཐུགས་རྟེན་ཟབ་རྒྱས་ཀྱི་ཚུལ་དུ་བཞེངས་བཅའ་སྒྲིག་ནི་གྲྭ་ས་ལྟར་གྱི་གྲྭ་གྲངས་༢༡༦ཙམ་ཡོད་པ་དང་འདུས་སྡེ་རྣམས་ཀྱིས་སངས་རྒྱས་བསྟན་པའི་སྙིང་པོ་བཤད་སྒྲུབ་སྒོམ་གསུམ་གྱི་བྱ་བར་དུས་འདས་ཏེ་ལུང་སྡེ་སྣོད་གསུམ་ལ་འཆད་ཉན་དང་ལམ་བསླབ་པ་གསུམ་གྱི་ཉམས་ལེན་ལ་བརྟེན་ནས་ཐུགས་ལ་རྒྱལ་བའི་དགོངས་པ་རྫོགས་པའི་སྐྱེས་བུ་དམ་པ་གྲངས་མང་བྱོན་པས་ཁྱུང་པོའི་གྲྭ་ས་བར་མ་དཔལ་གཤེན་བསྟན་གཡུང་དྲུང་བསྟན་རྒྱས་གླིང་ཞེས་མཚན་སྙན་བོད་ཁམས་ཡོངས་ལ་ཁྱབ་པར་གྱུར།དེ་སྐབས་མཁས་གྲུབ་གཡུང་དྲུང་གྲགས་པས་འཆད་རྩོད་རྩོམ་གསུམ་གྱིས་བོན་འཁོར་བསྐོར་ཞིང་རྒྱལ་བའི་བཀའ་འགྱུར་དང་བསྟན་འགྱུར་རྒྱས་པར་བཞེངས་ཏེ་དཀར་ཆག་དཔེ་རྩིས་ཟུར་གསལ་མཛད་པ་དང་།དེ་དུས་གྲུབ་དབང་མེ་སྟོན་ཉི་མ་རྒྱལ་མཚན་གྱིས་སྒོམ་སྒྲུབ་ཐེག་ཆེན་བསྟན་པའི་སྲོལ་བཟུང་།འགྲོ་རྣམས་སྨིན་གྲོལ་གྱི་ལམ་བཟང་ལ་བཀོད་པའི་རྣམ་ཐར་གཞན་དུ་གསལ་བ་ལྟར་རོ།།དེ་རྗེས་རྒྱ་བོད་ཆུ་གླང་གཡུལ་འཁྲུག་ཟེར་བ་བོད་རབ་བྱུང་བཅོ་ལྔ་པའི་ཆུ་གླང་ལོ་དང་སྤྱི་ལོ་༡༩༡༣སྐབས་འདིར་བཅའ་སྡོད་ཁྲོན་དམག་ཕྱི་འབུད་བཏང་བ་དང་ཁྲོན་དམག་གི་མཉམ་དུ་འགྲོ་མཁན་དཀར་རུའི་རྒྱལ་གཅེས་མི་སྣ་བཅོ་བརྒྱད་སྣ་བཅད་པ་དང་དེ་སྔའི་ཁྱུང་པོའི་གདན་ས་བང་བཀྲ་མའམ་གསས་ཁང་བཀྲ་ཤིས་འོད་འབར་དང་གཏེར་སྒྲོམ་དགོན་པའི་རྟེན་དང་བརྟེན་པ་རྣམས་བོད་དམག་གིས་མེར་བསྲེགས་བཏང་ནས་གཏོར།དེ་ནས་སླར་ཡང་སྤྱི་ལོ་༡༩༡༥ལོར་སྒར་སྤྲུལ་ཚེ་དབང་གཡུང་དྲུང་གིས་ཕྱི་ལྷ་ཁང་གཙུག་ལག་ཁང་རྒྱ་ཆེ་གྲངས་མང་དང་ནང་དུ་སྐུ་གསུང་ཐུགས་རྟེན་གཟི་བརྗིད་ལྡན་པ་བཞེངས་ནས་བསྟན་འགྲོའི་དོན་ཆེན་མཛད་དོ།དེ་རྗེས་ཚེ་དབང་ནམ་མཁའ་སྒྲོན་གསལ་གྱི་རྣམ་རོལ་མཁན་པོ་བསྟན་པ་རབ་རྒྱས་མཆོག་གྲྭ་ས་གཡུང་དྲུང་གླིང་ལ་བྱོན་ནས་མཚན་ཉིད་དགེ་བཤེས་བཞེངས་ཏེ་རང་ཡུལ་དུ་ཕེབས་རྗེས་རྒྱལ་བ་སྨན་རིའི་མཁན་ཆེན་ཉི་མ་དབང་རྒྱལ་དགོན་འདིར་བྱོན་སྐབས་བསྟན་བདག་མཁན་པོ་མངའ་གསོལ་མཛད་དེ།ཁོང་ཉིད་མཐུ་བྱིན་ཆེ་བས་འགྲོ་ལ་ཕན་ཐོགས་ཆེ་བའི་བསྟན་སྲུང་རྒྱལ་ཆེན་གྲགས་སེང་གིས་སྡོང་གྲོགས་དངོས་སུ་ཡོད་པར་གྲགས།རྒྱལ་བསྟན་འཁོར་ལོ་གསུམ་གྱི་བྱ་བའི་འབྲས་བུ་གཡུར་དུ་ཟ་བཞིན་པའི་དུས་རིག་གསར་ལམ་ཕྱོགས་ཀྱིས་བསྟན་དགོན་སྒྱུ་མའི་དཔེ་བཞིན་བསྒྱུར།སླར་ཡང་ཏང་གི་ཆོས་དད་རང་མོས་ཀྱི་སྲིད་ཇུས་ཡང་དག་པ་ལ་བརྟེན་ནས་དགོན་ཞབས་དད་ལྡན་སེར་སྐྱ་མང་ཚོགས་རྣམས་ཀྱིས་དགོན་པ་ཉམས་གསོ་བྱ་རྒྱུ་གོང་རིམ་ལ་ཞུས་དོན་ཆོག་མཆན་ཐོབ་པ་དང་།ལོ་དེར་འཛམ་གླིང་བོན་གྱི་གཙུག་རྒྱན་སྨྲ་དབང་བསྟན་འཛིན་རྣམ་དག་ཕེབས་པས་དཔྱོད་ལྡན་ཤེས་རབ་དགེ་ལེགས་དགོན་འདིའི་བསྟན་པའི་བདག་པོ་མངའ་གསོལ་མཛད་དེ།རྫ་དབྲ་སྤྲུལ་གྱི་ལུང་བསྟན་ལས།ཁྱུང་དཀར་ས་ཡི་བྱེ་རྒྱུའི་མདུན།གཡུང་དྲུང་རི་མོ་བཀྲ་བར་བརྡོལ།གཡུང་དྲུང་རི་མོ་འཕྱི་བདར་མ་ཤེས་ན།ངེས་མེད་རྡུལ་གྱིས་རི་མོ་རབ་རིབ་གཡོགས།ཞེས་དང་།བྱ་ཕྲན་ངང་ལ་གནས་གྱུར་ན།བྱ་རྒྱལ་རང་གི་ལུས་ལ་ཚང་།བསྟན་པ་མི་ནུབ་དར་རྒྱས་འཕེལ།ཞེས་གསུངས་པ་དང་དེ་བཞིན་གསང་སྔགས་གླིང་པའི་མ་འོང་ལུང་བསྟན་ལས།སྟག་མོ་རིས་བཀྲ་རི་ལ་བཀྲ།རྗེས་བཞག་བཀྲ་གསལ་དཀྱིལ་འཁོར་རྒྱས།འདུལ་བོན་འོད་ཀྱིས་ཕྱོགས་བརྒྱར་ཁྱབ།གཤང་ཆེན་པད་མོ་རྒྱས་ལྟར་འགྱུར།གཡུང་དྲུང་བྲག་གི་ཐེམ་བར་ནས།ཨུན་ཆེན་དུང་གི་རང་སྐད་འབྱིན།ཞེས་གསུངས་པ་ལྟར།སྤྱི་ལོ་༡༩༨༦བོད་མེ་སྟག་ལོ་ལ་འགྲོ་ཀུན་དངས་བ་འདྲེན་པའི་མཆོད་གནས་དཔལ་གཤེན་བསྟན་གཡུང་དྲུང་བསྟན་རྒྱས་གླིང་འདི་གློ་བུར་གཞའ་ཚོན་གྱི་རི་མོ་བཀྲ་བ་བཞིན་ཁྱུང་ཡུལ་ས་ཡི་ཐིག་ལེ་གནས་ཆེན་བྲག་དམར་རི་འདུས་ལ།བཅུ་ཕྲག་ཤེས་བྱ་ཀུན་གཟིགས་འདྲེན་མཆོག་བླ་མ་ཤེས་རབ་དགེ་ལེགས་རིན་པོ་ཆེས་ཉམས་གསོ་མཛད་དེ་བཀྲ་ཤིས་དགེ་མཚན་འབར་བའི་ཕྱི་གཙུག་ལག་ཁང་དང་།ནང་སྐུ་གསུང་ཐུགས་རྟེན་གསང་བ་བཤད་སྒྲུབ་སྒོམ་གསུམ་གྱི་བསྟན་པ་རྗེས་བཞག་བཀྲ་ལ་གསལ་བར་བཞེངས་པ་དང་།ལོ་ལྟར་རེ་བཞིན་ཡི་དམ་ཕྱི་ནང་གསང་གསུམ་གྱི་དཀྱིལ་འཁོར་ཟབ་མོ་རྣམས་ཞལ་ཕྱེས་ཏེ་སྔར་བཞག་རྒྱུད་འཛིན་དུས་མཆོད་སྒྲུབ་བ་ཆེན་མོ།གཤེད་དམར་དང་།སྨོན་ལམ་མཐའ་ཡས།མཁའ་ཀློང་མདོས་ཆེན།རྣམ་རྒྱལ།དབྱར་གནས་འདུལ་ཆོག།མ་ཏྲི་རིན་ཆེན་སྒྲོན་མ།བོན་སྐྱོང་སྒྲུབ་པ།ཁྲོ་ཕུར་དགུ།མཉམ་མེད་དུས་ཆེན་བཅས་ཉིན་གྲངས་བཅུ་ཡན་མན་ལ་གྲྭ་ཚང་ཡོངས་རྫོགས་རྒྱས་འཚོགས་གནང་བ་དང་གྲྭ་བཙུན་གྲངས་༨༥ཙམ་ཡོད་པ་དང་།དེ་ནས་སྤྱི་ལོ་༡༩༨༨ལོའི་སྤྱི་ཟླ་༡པོའི་ཚེས་༧རྒྱལ་ཕུར་འགྲུབ་སྦྱོར་ཉིན་ཀུན་མཁྱེན་ཤར་རྫ་བའི་རིང་ལུགས་འཛིན་པའི་སྒྲུབ་གྲྭ་བཙུགས་ཏེ་གྲྭ་བཅུས་ཐུན་བཞིའི་རྣལ་འབྱོར་གྱི་སྒོ་ནས་འཆད་ཉན་སྒོམ་སྒྲུབ་ལ་བརྩོན་པ་དང་།ཁྲོ་ཕུར་གྱི་སྨན་སྒྲུབ་ཆེན་མོ་ཐེངས་གཉིས་བཙུགས་པ་སོགས་བསྟན་འགྲོའི་དོན་ཆེན་མཛད་བཞིན་དགུང་ལོ་རེ་གཉིས་ཐོག་གཞའ་ཚོན་འོད་དང་མེ་ཏོག་ཆར་བཅས་གཟུགས་སྐུའི་བཀོད་པ་བོན་དབྱིངས་སུ་བསྡུས་པ་དང་ལོ་དེར་ཆར་ཆུ་དུས་བབ་དང་ལོ་ཕྱུག་རྟག་ལེགས་མི་མཐུན་རྒུད་ཚོགས་དམིགས་མེད་ཞི་བཞིན་སྐུ་གདུང་ཡང་ཁྲུ་གང་ཙམ་ལས་མ་བཞུགས་པའོ།དེའི་རྒྱུད་འཛིན་ཀུན་མཁྱེན་ཤར་རྫ་བའི་སྒྲུབ་གྲྭའི་མཁན་པོ།འདུལ་བོན་འོད་ཀྱིས་ཕྱོགས་བརྒྱར་ཁྱབ།གཤང་ཆེན་པད་མོ་རྒྱས་ལྟར་འགྱུར།ཞེས་གསུངས་པ་བཞིན་མདོར་ན་ལྔ་སྙིགས་འགྲོ་བ་འདུལ་ལ་བསམ་བཞིན་དུ་བྱོན་པའི་བོན་གཤེན་འོད་ཟེར་སྦྱིན་པ་ཕུན་ཚོགས་སམ་རྒྱ་མཚོ་ནོར་བུས་རྒྱལ་བསྟན་གསེར་གྱི་ཞུན་མ་མདོ་སྔགས་རྫོགས་པ་ཆེན་པོ་བཤད་སྒྲུབ་སྒོམ་པའི་ལམ་བཟང་ནས་འགྲོ་རྣམས་སྨིན་གྲོལ་གྱི་ས་ལ་བཀོད་པའི་མཚན་སྙན་ཕྱོགས་བརྒྱ་ཡོངས་ལ་ཁྱབ་བཞིན་རྒྱལ་བསྟན་འཁོར་ལོ་གསུམ་གྱི་བྱ་བ་གཤང་ཆེན་པད་མོའི་མཐའ་ལྟར་ཇེ་རྒྱས་སུ་འགྱུར་རོ་ཞེས་བོང་བ་གསེར་གཟིགས་འགའ་ཡིས་ལུང་བསྟན་བཞིན་སྐབས་འདིར་དགོན་སྡེ་གཞན་དང་འདྲ་བར།ཕུ་ལ་རྟ་ནོར་ལུག་གསུམ་གྱིས་ཁེངས་པའི་ནོར་མ།མདའ་ལ་རྒྱ་གསེར་གཞོང་མར་ཁུས་བལྟམས་པ་ལྟར་གྱི་ཆུ་མ།ནང་དུ་གཟི་བྱུར་ཕྲ་རྒྱན་རབ་ཏུ་མཛེས་པའི་གསེར་གདུང་།ཕྱི་ལ་སྐྱེ་འགྲོའི་ཡིད་དབང་དབང་མེད་འཕྲོག་པའི་གསེར་འཕྲུ་རྒྱ་ཕིབས།ཐ་སྙད་དང་བྱུང་ཁུངས་འདྲ་མིན་བརྗོད་རྒྱུ་ཡོད་པའི་རྟེན་གསུམ་དང་རིག་དངོས་སོགས་རྒྱ་ཆེར་མེད་ཀྱང་དེ་དག་མེད་ན་བསྟན་པ་མེད་པས་མ་ཁྱབ་ལ་བསྟན་པའི་སྙིང་པོ་ལུང་རྟོགས་ཀྱི་བོན་ལ་བཤད་སྒྲུབ་སྒོམ་གསུམ་གྱི་སྒོ་ནས་ཉམས་ལེན་བྱེད་པས་༡༩༩༦ལོར་སྒྲུབ་གྲྭ་ཉམས་གསོ་བྱས་པ་དང་༩༩ལོའི་སྤྱི་ཟླ་༩ཚེས་༩ཉིན་མཚན་ཉིད་བཤད་གྲྭ་བཙུགས་ཏེ་གཤེན་སྡེ་འདུས་པ་རྣམས་ཕྱིན་དྲུག་བསྡུ་བཞིའི་སྤྱོད་པ་ལ་བརྟེན་ནས་སངས་རྒྱས་བསྟན་པའི་སྙིང་པོ་ལུང་རྟོགས་ཀྱི་བོན་རིན་པོ་ཆེ་ལ་བཤད་སྒྲུབ་སྒོམ་གསུམ་གྱི་ཉམས་ལེན་ལ་དུས་འདའ་བཞིན་མཆིས།